Камчыбек уулу Кадырбек

Камчыбек уулу Кадырбек (1882, Ош уезди, Алай-Гүлчө болушу, Дүйшаалы айылы 1937, өлгөн жери белгисиз) – Түштүк Кыргызстанда Совет бийлигин орнотууга катышкандардын бири. Орус падышачылыгы тарабынан өлүм жазасына тартылган Камчыбектин (Курманжан датканын уулу) баласы. 1918-20-жылдары Кашкар-Кыштак айыл кеңешинин төрагасы. 1921-23-жылдары Гүлчө ыктыярдуу милиция кошуунунун командири болуп, Абдухалык паңсат, Юлдаш палван сыяктуу корбашылар менен күрөш жүргүзгөн. Басыз уруусунун мурдагы төбөлү Жаныбек казы менен тынчтык келишимин түзүүгө жана Мойдун корбашыны колго түшүрүүгө катышкан (1922-ж. июль). 1923-ж. июлда Нурмат миңбашы, Токто паңсат сыяктуу басмачылардын тобун талкалаган соң, Кадырбек жетектеген кошуун таркатылган. 1927-ж. апрелде Алайда кайрадан баш көтөргөн Жаныбек казынын басмачыларын талкалоого катышкан. Каармандыгы үчүн Кызыл Жылдыз ордени менен сыйланган. 
Категория:Инсандар
 Булактар 
 “Кыргызстан” улуттук энциклопедиясы: 3-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2011. 784 бет, илл. ISBN 978 9967-14-074 -5